Document ID: 32014R0452

KOMISJONI MÄÄRUS (EL) nr 452/2014,
29. aprill 2014,
millega kehtestatakse kolmandate riikide käitajate lennutegevusega seotud tehnilised nõuded ja haldusmenetlused vastavalt Euroopa Parlamendi ja nõukogu määrusele (EÜ) nr 216/2008
(EMPs kohaldatav tekst)
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 20. veebruari 2008. aasta määrust (EÜ) nr 216/2008, mis käsitleb tsiviillennunduse valdkonna ühiseeskirju ja millega luuakse Euroopa Lennundusohutusamet ning tunnistatakse kehtetuks nõukogu direktiiv 91/670/EMÜ, määrus (EÜ) nr 1592/2002 ning direktiiv 2004/36/EÜ, (1) eriti selle artikli 9 lõiget 4,
ning arvestades järgmist:
(1)
Vastavalt määrusele (EÜ) nr 216/2008 peavad ärilises lennutranspordis õhusõidukeid kasutavad kolmandate riikide käitajad järgima asjakohaseid Rahvusvahelise Tsiviillennunduse Organisatsiooni (ICAO) standardeid.
(2)
Määrust (EÜ) nr 216/2008 ei kohaldata kolmandate riikide käitajate suhtes, kes lendavad üle territooriumi, mille suhtes kohaldatakse asutamislepingu sätteid.
(3)
Määruse (EÜ) nr 216/2008 kohaselt peavad kolmandate riikide käitajad asjakohaste ICAO standardite puudumise korral järgima asjakohaseid olulisi nõudeid, mis on sätestatud määruse (EÜ) nr 216/2008 I, III ja IV lisas ning rakendatavuse korral Vb lisas, eeldusel et need nõuded ei riku kolmandate riikide õigusi, mis on sätestatud rahvusvahelistes konventsioonides.
(4)
Määruse (EÜ) nr 216/2008 kohaselt peab Euroopa Lennundusohutusamet (edaspidi „amet”) välja andma lube ja teostama pidevat järelevalvet väljaantud lubade üle. Luba on üks eeltingimustest asjaomaselt ELi liikmesriigilt tegevusloa või samaväärse dokumendi saamiseks kooskõlas ELi liikmesriikide ja kolmandate riikide vaheliste olemasolevate lennuteenuselepingutega.
(5)
Seoses esmaste lubade väljaandmisega ja pideva järelevalvega korraldab amet hindamisi ning võtab vajalikke meetmeid, et ära hoida rikkumise jätkumine.
(6)
Kolmandate riikide käitajatele lubade väljaandmine peab olema lihtne, proportsionaalne, kulutõhus ja efektiivne ning selle puhul tuleb arvesse võtta ICAO üldise ohutusjärelevalve auditikava tulemusi, õhusõidukite kontrollimist seisuplatsil ja muud tunnustatud teavet, mis on seotud kolmandate riikide käitajaid puudutavate ohutusaspektidega.
(7)
Määruse Euroopa Parlamendi ja nõukogu (EÜ) nr 2111/2005 (2) kohase tegevuskeelu saanud kolmandate riikide käitajate hindamine võib hõlmata käitaja valdustes kohapealset auditeerimist. Loa peatamise tühistamiseks võib amet kaaluda kolmanda riigi käitaja auditeerimist.
(8)
Sujuva ülemineku ja tsiviillennundusohutuse kõrge taseme tagamiseks Euroopa Liidus tuleb rakenduseeskirjades arvesse võtta ICAO egiidi all kokku lepitud soovitusi ja juhendeid.
(9)
Lennundussektorile ja ameti juhtkonnale on vaja anda piisavalt aega uue õigusraamistikuga kohanemiseks ja selleks, et tunnustada teatud tingimustel tegevuslube või samaväärseid dokumente, mille on liikmesriigid välja andnud lendamiseks nende territooriumile, nende territooriumil või sealt väljapoole.
(10)
Euroopa Lennundusohutusamet on ette valmistanud rakenduseeskirjade eelnõu ja esitanud selle arvamusena komisjonile kooskõlas määruse (EÜ) nr 216/2008 artikli 19 lõikega 1.
(11)
Käesolevas määruses sätestatud meetmed on kooskõlas määruse (EÜ) nr 216/2008 artikli 65 alusel asutatud komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Reguleerimisese ja -ala
Käesoleva määrusega kehtestatakse üksikasjalikud eeskirjad määruse (EÜ) nr 216/2008 artikli 4 lõike 1 punktis d nimetatud kolmanda riigi lennuettevõtjate jaoks, kes sooritavad ärilise lennutranspordi lende aluslepingu sätete kohaldamisterritooriumile, kohaldamisterritooriumil või sealt väljapoole, sh tingimused lubade väljaandmiseks, pikendamiseks, muutmiseks, peatamiseks, kehtetuks tunnistamiseks või neile piirangute kehtestamiseks ning lubade omanike õigused ja kohustused ning tingimused, mille korral tuleb ohutuse huvides lennutegevus keelata, seda piirata või seada sellele tingimused.
Artikkel 2
Mõisted
Käesolevas määruses kasutatakse järgmisi mõisteid:
1) „nõuete täitmise alternatiivsed meetodid”- olemasolevate nõuete täitmise aktsepteeritud meetodite alternatiivid või uued võimalikud meetodid määruse (EÜ) nr 216/2008 ja selle rakenduseeskirjade täitmiseks, mida amet ei ole nõuete täitmise aktsepteeritud meetoditena kehtestanud;
2) „ärilise lennutranspordi lend”- reisijate, lasti või posti transportimine õhusõidukiga tasu eest;
3) „lend”- määratud lennuväljalt väljumine määratud sihtlennuvälja suunas;
4) „kolmanda riigi käitaja”- ettevõtja, kellel on lennuettevõtja sertifikaat, mille on välja andnud kolmas riik.
Artikkel 3
Load
Kolmandate riikide käitajad võivad sooritada ärilise lennutranspordi lende aluslepingu kohaldamisterritooriumile, kohaldamisterritooriumil või sealt väljapoole vaid juhul, kui nad täidavad käesoleva määruse 1. lisa nõudeid ja neil on ameti poolt käesoleva määruse 2. lisa kohaselt välja antud luba.
Artikkel 4
Jõustumine
1. Käesolev määrus jõustub kahekümnendal päeval pärast selle avaldamist Euroopa Liidu Teatajas.
Käesolevat määrust kohaldatakse alates kahekümnendast päevast pärast selle avaldamist Euroopa Liidu Teatajas.
2. Erandina lõike 1 teisest lõigust võivad tegevuslubade või samaväärsete dokumentide väljaandmist jätkata sellised liikmesriigid, kes annavad käesoleva määruse jõustumise kuupäeval kõnealuseid dokumente välja kolmandate riikide käitajatele siseriiklike õigusaktide kohaselt. Kolmandate riikide käitajad peavad järgima asjaomase liikmesriigi poolt välja antud loas või samaväärses dokumendis kindlaks määratud rakendusala ja õigusi, kuni amet on vastu võtnud käesoleva määruse 2. lisa kohase otsuse. Liikmesriigid teavitavad ametit selliste tegevuslubade või samaväärsete dokumentide väljaandmisest.
Pärast kuupäeva, mil amet võtab asjakohase kolmanda riigi käitaja kohta otsuse vastu, või kuni 30 kuud pärast käesoleva määruse jõustumist, olenevalt sellest, kumb kuupäev on varasem, ei vii liikmesriik tegevuslubade väljaandmisel enam läbi kõnealuse kolmanda riigi käitaja ohutushindamist vastavalt oma siseriiklikele õigusaktidele.
3. Kolmandate riikide käitajad, kellel on käesoleva määruse jõustumiskuupäeval tegevusluba või samaväärne dokument, esitavad ametile loataotluse hiljemalt kuus kuud pärast käesoleva määruse jõustumist. Taotlus peab sisaldama teavet kõigi asjaomaselt liikmesriigilt saadud tegevuslubade kohta.
4. Pärast taotluse vastuvõtmist hindab amet kolmanda riigi käitaja vastavust asjakohastele nõuetele. Kõnealune hindamine toimub kuni 30 kuu jooksul pärast käesoleva määruse jõustumist.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 29. aprill 2014

Labels: 10
7
8